Lœüdin

Lœüdin ò amandoin a-a zeneize, strumento muxicâ cordoffono a peçígo.

 Descriçion e stöia 
O se distingoe da-i atri modelli diffuxi in Itallia durante o Setteçento in quante e corde son organizzæ in sêi cói, o cavigê o g'ha i pirolli perpendicolæ a-o cian, i tasti son in metallo, o cian armonnego o l'è cegao a cado in proscimitæ do scagnetto, a cascia (ò sguscia) a l'è formâ solitamente da 9 ò 13 doghe, a zonçion co-o mannego a l'aven in corispondença do noven tasto, de votte a-o setten ò a l'óten; e corde son ancoæ a-o fondo con di pomeletti ciantæ inte controfasce e a longheçça da corda vibrante a l'è compreiza indicativamente tra 30 e 31 çentimmetri. Quarche strumenti son finemente intarsciæ e impreçioxii con decoi in madreperla e avoio insce-a taoa e insce-a pæta (ò cavigê), mentre squæxi tutti montan ina rozetta a tortaiœu in cartiña coloria, de votte anæta perdua pe via da so fragilitæ; o battipenna co-a tippica forma a parallelogramma o l'è sempre prezente, realizzao in tratúga ò legno scuo. E corde ean probabilmente de belo. Di strumenti en provisti d'anelli a-o fondo e insce-o cavigê pe fissâghe 'na stracolla.

Pe desdiccia inti amandoin de sto tipo no l'è specificao espliçitamente o nomme do construtô co-in’etichetta, ma soventi gh'è di marchi a fœugo insce-a controfascia, ò derê a-o cavigê, che pœuan sugerî di nommi di chitaræ attivi a Zena into Setteçento.

Na çèrchia insce-i marchi a fœugo, ancon in corso, a l'ha za permisso d'identificâ i construtoî de çinque lœüdin zeneixi conservæ un a-o Metropolitan museum of art de Niorche, doi a-o Palau de la Música de Barçeloña, un a-o Musikmuseet de Copenaghen e un a-a Victoria and Albert collection de Londra.

Di chitaræ Gioxeppe Graçian e Aostin de Ciañe n'è arestao ascì di violin firmæ e datæ rispettivamente do 1762 e do 1780-14, ma o ciu gran nummero de lœüdin ezaminæ o l'è riconduçibbile a-o Cristian Nonnemacker (1703-doppo o 1766), che probabilmente o ne començò a realizzaçion primma di atri.

In base a-e informaçioin relative a questi chitaræ zeneixi l'è poscibile ipotizzâ o començo da produçion in gio a-a meitæ do XVIII secolo. Succescivamente, tra a fin do Setteçento e i primmi anni de l'Œttoçento, o fu o modello napolitan a pigiâ o sorvevento in sce-e atre tipologie diffuze in Italia. A testimoniança de questo passaggio s'atrœuva despægi amandoin insce-i quæ son vixibbili i segni de modifiche pe redue o nummero de corde da sêi a quattro coi. O mæximo strumento apartegnuo a-o Paganin, do tipo zeneize e probabilmente construio proppio da-o chitarâ Nonnemacker, o fu modificao co-in taggio netto da pæta ch'o ne reduxeiva o nummero de cavigge da dozze a œutto.Una foto do lœüdin apartegnuo a-o Paganin, do quæ s'è perso e tracce doppo i bombardamenti subii a-o Muzeo Grassi de Lipsia into 1943, a s'atrœuva in PHILIP J. Bon, The guitar and mandolin: biographies of celebrated players and composers for these instruments, Schott & Co., segonda ediçion, Londra 1954.
Inta colleçion do William Euing conservâ inta libraja de l'Universcitæ de Glasgow s'atrœuva l’unnica fonte manoscrita espressamente dedicâ a l'amandoin zeneize intitolâ "A scœua do lœüdin ò sæ amandoin a-a Zeneize"FRANCESCO CONTI, Scola del leutino o sia mandolino alla Genovese. L’accordo della mandola è l’istesso della chitarra alla francese, Ms Euing R.d.29, Euing Collection. In passao o manoscrito o l'è stæto atribuio a-o chitarâ e amandoinista Françesco Bærtomê Conti, ma o periodo de difuxon do lœüdin zeneize e o tipo de notaçion muxicâ dœuviâ inte carte faieivan escludde tâ ipottexi.

Gh'è indicao l’accordatua mi la re’ sol’ si’ mi’’, ma questa a no trœuva a-o momento una segua corispondença into repertoio muxicâ. Nisciun peçço pi amandoin do Setteçento a niatri noto o prezupoñe speçificamente questo tipo d'acordœüa, mentre ghe n'è ch'en dubbi.

L'è sorvevisciuo træ sonate do Gioxeppe Zanebon, lœüdinista zeneize de nommina internaçionâ, ma inta so unnica coppia manoscrita i acordi vegnan indicæ insce quattro corde con di intervalli compatibbili con l’acordatua do modello napolitan.

I mæximi peççi do çellebre Paganin dedicæ a l’amandorlino no chiñan sotta o do# centrâ, consentindone l’ezecuçion insci-ô napolitan ascì, sciben che inta Sonata per Rovene l'è prezente 'n acordio de mi maggiô ch'o saiæ de diffiçile ezecuçion co-in’acordœüa pe quinte.

Pe-a prezença do battipenna insce tutti i strumenti l'è probabbile che l'amandoin zeneize o foise sunao a plettro (ò "penna").

A saiæ da rie se-o ritornello da famoza cançon zeneize "Olidin" o derivesse in quarche moddo da-o nomme de sto strumento ("Oh lœüdin...").

 Nòtte 

 Bibliografîa 



 Atri progetti 

 Conligamenti esterni 
 La Scola del Leutino, o sia, Mandolino alla Genovese. Quaderno del Conservatorio "N. Paganini" di Genova. 
 O lœüdin do Nonnemacker conservao a Niorche 
 O scito do Federico de Bord 

categoria:strumenti muxicæ